Licaldadorias de dies nodidas in sa pitzinnia mia

Fun sas covatzas d'erda a s'annu nou,
a Tres Res beladina 'e pes polchinos.
Tìpulas, cocorois e germinos
fun po Carrasegare a totu prou.

Casadinas e cotzula 'e ou
po Pasca, e po Sos Santos pabassinos.
E orijas de padre e tagliarinos
ognunu po su cumpriannu sou.

S'oglia pudrìa po S'Ascensione,
a Sant'Alvara saba e trigu a buddu,
sas purileddas po Santa Lughia.

E saltitza, meltzadu cun olia
po sa suchena 'e Missa 'e puddu
e a su pranzu s'arrustidu anzone.

Su vintinoe 'e Làmpadas 1948